ആസ്ട്രേലിയയില് ലോക്ഡൗണ് വിരുദ്ധ പ്രക്ഷോഭം ശക്തമാകുന്നു മെല്ബണ്: കോവിഡ് വ്യാപനത്തിന്റെ പശ്ചാത്തലത്തില് ആസ്ട്രേലിയന് സര്ക്കാര് ഏര്പ്പെടുത്തിയ ലോക്ഡൗണിനെതിരെ തെരുവിലിറങ്ങി ജനം.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ സിഡ്നി, മെല്ബണ് പോലുള്ള നഗരങ്ങളിലടക്കം വ്യാപക പ്രതിഷേധമാണുള്ളത്.മെല്ബണ് നഗരത്തില് പൊലീസും പ്രതിഷേധക്കാരും തമ്മില് ഏറ്റുമുട്ടലുണ്ടായി. സമരക്കാര്ക്കുനേരെ പൊലീസ് പെപ്പര് സ്പ്രേ പ്രയോഗിച്ചതായും പലരെയും അറസ്റ്റ് ചെയ്ത് നീക്കിയതായും പ്രാദേശിക മാധ്യമങ്ങള് റിപ്പോര്ട്ട് ചെയ്തു. നഗരത്തില് 2000 പൊലീസുകാരെ വിന്യസിച്ചതോടെ പലയിടങ്ങളും നിരോധന മേഖലയായി മാറി. നഗരത്തിലേക്കുള്ള പൊതുഗതാഗതവും റൈഡ് ഷെയറുകളും നിര്ത്തിവച്ചു. സിഡ്നിയിലെ തെരുവുകളില് കലാപ സ്ക്വാഡ് ഓഫിസര്മാര്, ഹൈവേ പട്രോള്, ഡിറ്റക്ടീവുകള്, ജനറല് ഡ്യൂട്ടി പൊലീസ് എന്നിവരെയാണ് വിന്യസിച്ചത്. രാജ്യത്ത് ശനിയാഴ്ച 1882 കോവിഡ് കേസുകളാണ് സ്ഥിരീകരിച്ചത്. ജൂണ് പകുതിയോടെയാണ് ആസ്ട്രേലിയയില് കൊറോണ വൈറസിന്റെ ഡെല്റ്റ വകഭേദം പടരുന്നത്. ഇതിനെ തുടര്ന്ന് സിഡ്നിയും മെല്ബണും തലസ്ഥാനമായ കാന്ബെറയുമെല്ലാം ആഴ്ചകളായി കര്ശനമായ ലോക്ഡൗണുകളിലാണ്. ഇതില് പ്രതിഷേധിച്ചാണ് ജനം തെരുവിലിറങ്ങിയത്.